Document ID: 32014R0888

A BIZOTTSÁG 888/2014/EU VÉGREHAJTÁSI RENDELETE
(2014. augusztus 14.)
egyes vadon élő állat- és növényfajok példányai Unióba történő behozatalának tilalmáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 4. cikke (6) bekezdésére,
mivel:
(1)
A 338/97/EK rendelet 4. cikkének (6) bekezdése úgy rendelkezik, hogy a Bizottság az említett bekezdés a)-d) pontjában megállapított feltételekkel összhangban korlátozhatja egyes fajok példányainak az Unióba történő behozatalát. Ezenkívül e korlátozásokra vonatkozóan a 865/2006/EK bizottsági rendelet (2) 71. cikke végrehajtási rendelkezéseket állapít meg.
(2)
Azon fajok jegyzékét, amelyeknek az Unióba történő behozatala meg van tiltva, legutóbb az 578/2013/EU bizottsági végrehajtási rendelet (3) határozta meg.
(3)
Horvátország 2013. július 1-jén csatlakozott az Unióhoz. Ezért az erre a tagállamra vonatkozó minden hivatkozást törölni kell azon fajok jegyzékéből, amelyeknek az Unióba történő behozatala meg van tiltva.
(4)
Naprakész információk alapján a Tudományos Felülvizsgálati Csoport arra a következtetésre jutott, hogy a 338/97/EK rendelet A. és B. mellékletében felsorolt fajok közül egyes továbbiak védettségi helyzetét súlyosan veszélyezteti, ha behozataluk bizonyos származási országokból az Unióba nem kerül tilalom alá. Ezért a következő új fajok példányainak Unióba történő behozatalát meg kell tiltani:
-
Loxodonta africana (vadásztrófeák) Kamerunból,
-
Manis tricuspis Guineából,
-
Balearica pavonina Dél-Szudánból,
-
Balearica regulorum Ruandából és Tanzániából,
-
Calumma tarzan Madagaszkárról,
-
Trioceros perreti és Trioceros serratus Kamerunból,
-
Cordylus rhodesianus Mozambikból,
-
Uroplatus sameiti Madagaszkárról,
-
Candoia carinata Indonéziából,
-
Python bivittatus Kínából,
-
Kinixys erosa a Kongói Demokratikus Köztársaságból,
-
Pandinus imperator Beninből (vadon élő példányok) és Togóból (vadon élő és fogságban nevelt példányok).
(5)
A Tudományos Felülvizsgálati Csoport a legfrissebb rendelkezésre álló információk alapján arra a következtetésre jutott, hogy a továbbiakban nem szükséges a következő fajok példányainak Unióba történő behozatalát tilalom alá helyezni:
-
Gopherus agassizii Mexikóból,
-
Stigmochelys pardalis Mozambikból (fogságban nevelt példányok) és Zambiából (fogságban nevelt és F. kóddal ellátott példányok),
-
Ornithoptera urvillianus (vadon élő és fogságban nevelt példányok) a Salamon-szigetekről,
-
Nardostachys grandiflora Nepálból.
(6)
Azon fajok származás szerinti országaival, amelyeknek az Unióba történő behozatalára új korlátozások vonatkoznak, konzultációkra került sor.
(7)
A veszélyeztetett vadon élő állat- és növényfajok nemzetközi kereskedelméről szóló egyezmény (CITES) részes feleinek 16. konferenciáján új nevezéktani megnevezéseket fogadtak el az állatok tekintetében (fajok leválasztása, nemek átnevezése), amit ebben a jogszabályban is indokolt figyelembe venni. Továbbá az Euphyllia picteti fajt törölni kell a jegyzékből, mivel a részes felek 16. konferenciáján elfogadott nevezéktan ezt a fajt nem ismeri el.
(8)
Mindezeknek megfelelően aktualizálni kell azon fajok jegyzékét, amelyeknek az Unióba történő behozatala meg van tiltva, és az egyértelműség érdekében a 578/2013/EU végrehajtási rendelet helyett újat kell elfogadni.
(9)
A Bizottság konzultált a 338/98/EK rendelet 17. cikke szerint létrehozott Tudományos Felülvizsgálati Csoporttal.
(10)
Az e rendeletben előírt intézkedések összhangban vannak a 338/97/EK rendelet 18. cikke alapján létrehozott, a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A Bizottság ezúton tilalmat rendel el az e rendelet mellékletében felsorolt, az ugyanitt megadott országokból származó vadon élő állat- és növényfajok példányainak Unióba történő behozatalára vonatkozóan.
2. cikk
Az 578/2013/EU végrehajtási rendelet hatályát veszti.
A hatályon kívül helyezett végrehajtási rendeletre való hivatkozásokat erre a rendeletre való hivatkozásként kell értelmezni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. augusztus 14-én.

Labels: 3
5
20